Ilmaston keikahduspisteet

Ilmaston keikahduspisteitä.
Ilmaston keikahduspiste on kynnys, jonka ylittyessä pienikin häiriö voi muuttaa koko järjestelmän tilaa tai sen kehityksen suuntaa.
Keikahduspisteen jälkeen muutos on itseään ruokkivaa siten, että vaikka muutosta eteenpäin työntävä voima lakkaisi, muutos ei pysähdy, vaan jatkuu omalla painollaan. Ilmaston keikahduspisteen ylittäminen johtaa yleensä jonkinlaiseen peruuttamattomaan muutokseen. Tähän muutokseen voi kulua vuosia tai vuosituhansia. Muutos vaikuttaa alueella, jonka koko on ainakin miljoonan neliökilometrin luokkaa. Järjestelmät, joihin ilmaston keikahduspisteet liittyvät, vaikuttavat merkittävästi Maa-planeetan tilaan tai ihmisen hyvinvointiin.
Hallitustenvälinen ilmastonmuutospaneeli IPCC esitteli ajatuksen keihkahduspisteistä kaksi vuosikymmentä sitten. Tuolloin näitä ilmastojärjestelmän "laajoja epäjatkuvuuksia" pidettiin todennäköisinä vain, jos ilmaston lämpeneminen ylitti 5 °C esiteolliseen aikaan verrattuna. Kahdessa viimeisimmässä IPCC:n erityisraportissa (julkaistu vuosina 2018 ja 2019) tiivistetyt tiedot viittaavat siihen, että jotkut käännepisteet saattavat ylittyä jo 1–2 °C:n lämpenemisen välillä.
Kuudentoista ilmaston keikahduspisteen  sijainti ilmaston lämpenemisen asteikolla sekä nykyinen ja odotettavissa oleva lämpeneminen.
Ilmaston nykyinen 1,1 °C lämpeneminen yltää jo viiden (1.–4. ja 6.) keikahduspisteen vaikutusalueelle. Pariisin ilmastosopimukseen kirjattu 1,5–2 °C tavoite ei ole turvallinen, vaan merkitsee todennäköisesti kuuden (1.–6.) ja mahdollisesti vielä neljän muun (7. ja 12.–14.) keikahduspisteen ylittämistä. 2,4 °C lämpeneminen, johon tämänhetkiset poliittiset päätökset johtavat, aiheuttaa todennäköisesti vielä yhden (7.) ja mahdollisesti kolmen muun (8.–10.) keikahduspisteen ylityksen.  Tämänhetkisten hiilineutraalisuustavoitteiden toteutuminen johtaisi 1.7-1.8 asteen lämpenemiseen.
Huomiota saaneita ilmaston keikahduspisteen esimerkkejä ovat Atlantin termohaliinikierron (THC) mahdollinen romahtaminen, Amazonin sademetsän häviäminen ja Grönlannin mannerjäätikön rappeutuminen. Alueita, joilla ilmaston keikahduspiste on mahdollisesti ohitettu, ovat pohjoinen merijää, boreaalinen vyöhyke, ikirouta, lämminvesikorallit, Länsi-Antarktiksen mannerjäätikkö ja osat itäisestä Antarktiksesta.
Tutkijat ovat tunnistaneet yhdeksän keskeistä keikahduspistettä, joilla on merkittävä vaikutus Maa-planeetan järjestelmien toimintaan. Niiden lisäksi tiedetään seitsemän muuta, joilla on merkittävä vaikutus ihmisen hyvinvointiin.
| Jaottelu | Elementin nimi (keikahduspiste) | Keikahduspisteen sijainti ilmaston lämpenemisen asteina (°C) | Nykyinen tilanne 1,2 °C lämpenemisellä |
| --- | --- | --- | --- |
| Maailmanlaajuinen vaikutus | Grönlannin jäätikkö (romahdus) | 1,5 | Alaraja ylitetty, keikahduspiste lähestyy |
| Maailmanlaajuinen vaikutus | Länsi-Antarktiksen jäätikkö (romahdus) | 1,5 | Alaraja ylitetty, keikahduspiste lähestyy |
| Maailmanlaajuinen vaikutus | Labradorin- ja Irmingerinmerten kierto (romahdus) | 1,8 | Alaraja ylitetty, keikahduspiste lähestyy |
| Maailmanlaajuinen vaikutus | Itäisen Etelämantereen jäänalaiset altaat (romahdus) | 3,0 | Turvassa |
| Maailmanlaajuinen vaikutus | Amazonin sademetsä (kuolema) | 3,5 | Turvassa |
| Maailmanlaajuinen vaikutus | Ikirouta (romahdus) | 4,0 | Turvassa |
| Maailmanlaajuinen vaikutus | Atlantic Meridional Overturning Circulation (romahdus) | 4,0 | Turvassa |
| Maailmanlaajuinen vaikutus | Arktinen merijää (romahdus) | 6,3 | Turvassa |
| Maailmanlaajuinen vaikutus | Itä-Antarktiksen jäätikkö (romahdus) | 7,5 | Turvassa |
| Alueellisesti vaikuttavat | Matalien leveysasteiden koralliriutat (kuolema) | 1,5 | Alaraja ylitetty, keikahduspiste lähestyy |
| Alueellisesti vaikuttavat | Ikirouta (äkillinen sulaminen) | 1,5 | Alaraja ylitetty, keikahduspiste lähestyy |
| Alueellisesti vaikuttavat | Barentsin merijää (äkillinen menetys) | 1,6 | Alaraja lähestyy |
| Alueellisesti vaikuttavat | Vuoristojäätiköt (menetys) | 2,0 | Alaraja lähestyy |
| Alueellisesti vaikuttavat | Länsi-Afrikan monsuuni ja Sahel (vihertyminen) | 2,8 | Turvassa |
| Alueellisesti vaikuttavat | Boreaalimetsä (eteläinen kuolema) | 4,0 | Turvassa |
| Alueellisesti vaikuttavat | Boreaalimetsä (pohjoinen laajeneminen) | 4,0 | Turvassa |